

LATVIJAS REPUBLIKA

 **PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

 www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2020. gada 27.augustā Nr. 357

 (protokols Nr. 14, 10.p)

**Par īres maksas izmaiņām pašvaldībai piederošajiem dzīvokļiem daudzdzīvokļu dzīvojamā mājā Pāvila Rozīša ielā 6, Liepā, Liepas pagastā, Priekuļu novadā**

Priekuļu novada dome izskata jautājumu par īres maksas izmaiņām daudzdzīvokļu mājai Pāvila Rozīša ielā 6, Liepā, Liepas pagastā, Priekuļu novadā.

Izvērtējot Priekuļu novada dome rīcībā esošo informāciju, konstatēts:

1. Priekuļu novada pašvaldībai daudzdzīvokļu mājā Pāvila Rozīša ielā 6, Liepā, Liepas pagastā, Priekuļu novadā pieder 24 (divdesmit četri) dzīvokļu īpašumi;
2. Likuma “Par dzīvojamo telpu īri” 5.pantā noteikts, ka dzīvojamās mājas pārvaldīšanas nodrošināšana (tajā skaitā ar dzīvojamās mājas pārvaldīšanu saistītu lēmumu pieņemšana, darījumu slēgšana) ir dzīvojamās mājas īpašnieka pienākums. Ar dzīvojamās mājas pārvaldīšanu saistīti lēmumi dzīvokļu īpašumu mājā tiek pieņemti Dzīvokļa īpašuma likumā noteiktajā kārtībā. (..) Lēmumus, kas attiecas uz obligāti veicamo pārvaldīšanas darbību nodrošināšanu kopīpašumā esošā dzīvojamā mājā — pārvaldīšanas uzdevuma uzdošanu, tā atsaukšanu, mājas uzturēšanai nepieciešamo pakalpojumu līgumu slēgšanas noteikumiem, kā arī kārtību, kādā nosakāmi un maksājami obligātie izdevumi un atlīdzība par pārvaldīšanu, pieņem, ievērojot Dzīvokļa īpašuma likuma noteikumus par dzīvokļu īpašnieku kopības lēmumu pieņemšanu, un tie ir saistoši ikvienam dzīvojamās mājas kopīpašniekam.
3. Likuma “Par dzīvojamo telpu īri” 11. panta otrajā daļā noteikts, ka dzīvojamās telpas īres maksu veido: 1) dzīvojamās mājas apsaimniekošanas izdevumu daļa, kas ir proporcionāla attiecīgās izīrētās dzīvojamās telpas platībai, un 2) peļņa.
4. 2019. gada 30.aprīlī starp daudzdzīvokļu dzīvojamās mājas Pāvila Rozīša ielā 6, Liepā, Liepas pagastā, Priekuļu novadā dzīvokļu īpašnieku kopību un SIA “CDzP”, reģistrācijas Nr. LV44103029458, noslēgts Dzīvojamās mājas pārvaldīšanas pilnvarojuma līgums.
5. Ar Priekuļu novada domes 2020. gada 23.janvāra (prot. Nr. 2, 42. punkts) lēmumu Nr.43 īres maksas apsaimniekošanas daļa daudzdzīvokļu dzīvojamā mājā Pāvila Rozīša ielā 6, Liepā, Liepas pagastā, Priekuļu novadā noteikta - EUR 0,29 par 1m2.
6. Ar Priekuļu novada domes 2019.gada 20.jūnija saistošo noteikumu Nr.12 ”Par Priekuļu novada pašvaldības īpašumā esošo dzīvojamo telpu īres maksu” 4.punktu noteikts ”…pašvaldības dzīvojamām telpām, kuras atrodas dzīvokļu īpašnieku mājās, apsaimniekošanas maksa tiek noteikta atbilstoši katras dzīvojamās mājas dzīvokļu īpašnieku kopsapulcē apstiprinātai apsaimniekošanas maksai.”
7. Ar dzīvojamās mājas Pāvila Rozīša ielā 6, Liepā, Liepas pagastā, Priekuļu novadā 2020.gada 15.jūlija dzīvokļu īpašnieku kopsapulces lēmumu (protokols Nr.1/2020) 1.punktu nolemts palielināt apsaimniekošanas maksas daļu - īpašnieku veiktos maksājumus par dzīvojamās mājas uzturēšanu un remontdarbiem par 0.15 EUR bez PVN par 1m2.
8. Saskaņā ar Priekuļu novada domes 2019.gada 20.jūnija saistošo noteikumu Nr.12 ”Par Priekuļu novada pašvaldības īpašumā esošo dzīvojamo telpu īres maksu” 5.punktu pašvaldībai piederošo dzīvojamo telpu īres maksā ietilpstošā telpu uzturēšanas maksa (peļņas daļa) netiek mainīta.
9. Atbilstoši likuma “Par dzīvojamo telpu īri” 13. panta otrajai daļai, ka dzīvojamās telpas īres līgumā ir paredzēta iespēja līguma darbības laikā paaugstināt dzīvojamās telpas īres maksu, izīrētājs vismaz sešus mēnešus iepriekš rakstveidā brīdina īrnieku par tās paaugstināšanu, ja vien īres līgumā nav noteikts citādi. Brīdinājumā norādāms īres maksas paaugstināšanas iemesls un finansiālais pamatojums.

Ņemot vērā iepriekš minēto un pamatojoties uz likuma “Par pašvaldībām” 21.pantu, “Dzīvojamo māju pārvaldīšanas likuma” 5. pantu, “Dzīvokļa īpašuma likuma” 16. panta otrās daļas 9. punktu, likuma “Par dzīvojamo telpu īri” 5. pantu un 13. panta otro daļu, Priekuļu novada domes Finanšu komitejas 2020.gada 24.augusta atzinumu par lēmumu (protokols Nr. 9, p. 10) atklāti balsojot: PAR - 11 (Elīna Stapulone, Aivars Tīdemanis, Aivars Kalnietis, Juris Sukaruks, Arnis Melbārdis, Jānis Ročāns, Baiba Karlsberga, Normunds Kažoks, Māris Baltiņš, Elīna Krieviņa, Ināra Roce), PRET – nav, ATTURAS – nav, Priekuļu novada dome **nolemj**:

1. Apstiprināt Priekuļu novada pašvaldībai piederošajiem dzīvokļiem daudzdzīvokļu dzīvojamā mājā Pāvila Rozīša ielā 6, Liepā, Liepas pagastā, Priekuļu novadā īres maksas apsaimniekošanas daļu EUR 0,47 par 1m2.
2. Īres maksas starpību starp īres līgumos noteikto apmēru un šī lēmuma 1. punktā noteikto apmēru brīdinājuma termiņa laikā segt no Priekuļu novada pašvaldības budžeta;
3. Informēt SIA “CDzP” par īres maksas izmaiņām Pāvila Rozīša ielā 6, Liepā, Liepas pagastā, Priekuļu novadā;
4. Atbildīgais par lēmuma 1. un 3.punkta izpildi izpildi – Attīstības nodaļas vadītāja V. Lapsele, atbildīgais par lēmuma 2.punkta izpildi – Finanšu un grāmatvedības nodaļas vadītāja – I. Rumba.
5. Kontroli par lēmuma izpildi noteikt Priekuļu novada pašvaldības izpilddirektoram F.Puņeiko.

Pielikumā: 1. Dzīvojamās mājas pārvaldīšanas pilnvarojuma līgums uz 16 lp,

 2. Dzīvokļu īpašnieku kopsapulces protokols uz 8 lp.

Domes priekšsēdētāja (paraksts) Elīna Stapulone